Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Δανία να εφαρμόσει διαφοροποιημένο συντελεστή ειδικού φόρου κατανάλωσης επί της βενζίνης που διανέμεται από πρατήρια καυσίμων τα οποία τηρούν ορισμένα πρότυπα εξοπλισμού και εκμετάλλευσης, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΠΑΡΟΥΣΙΑΣΗ ΤΗΣ ΑΙΤΗΣΗΣ

Με επιστολή της 16ης Φεβρουαρίου 2001, η Δανία, σύμφωνα με το άρθρο 8, παράγραφος 4, της οδηγίας 92/81/ΕΟΚ του Συμβουλίου της 19ης Οκτωβρίου 1992 [1] για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, υπέβαλε αίτηση εξουσιοδότησης για την εφαρμογή διαφοροποιημένου συντελεστή ειδικού φόρου κατανάλωσης επί της βενζίνης που διανέμεται από πρατήρια καυσίμων τα οποία τηρούν τα αυστηρότερα πρότυπα εξοπλισμού και εκμετάλλευσης.

[1] ΕΕ L 316 της 31.10.1992, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Οι δανικές αρχές διαπίστωσαν ότι υφίσταται σοβαρός κίνδυνος ρύπανσης του εδάφους και των υπόγειων υδάτων που οφείλεται σε διαρροές υπόγειων δεξαμενών. Η ουσία MTBE [2] θεωρείται για τον λόγο αυτό ιδιαίτερα προβληματική. Η διείσδυση της MTBE στα υπόγεια ύδατα δεν προκαλεί πραγματικό πρόβλημα υγείας, δεδομένου ότι η ουσία αυτή δημιουργεί προβλήματα υγείας μόνο σε υψηλές συγκεντρώσεις, ωστόσο ακόμη και οι ελάχιστες ποσότητες MTBE στα υπόγεια ύδατα προσδίδουν στο νερό μια δυσάρεστη οσμή και γεύση, και το νερό που περιέχει αμελητέες ποσότητες MTBE καθίσταται μη πόσιμο.

[2] Μεθυλο τεταρτογενής βουτυλοαιθέρας, ουσία που βελτιώνει τον αριθμό οκτανίου και η οποία προστίθεται στην αμόλυβδο βενζίνη από τα μέσα της δεκαετίας του '80.

Για τον λόγο αυτό, το δανικό Κοινοβούλιο (Folketing) ενέκρινε στις 20 Δεκεμβρίου 2000 τον νόμο αριθ. 1297 « Lov om energiafgift af mineralolieprodukter m.v. ». Ο νόμος αυτός αποσκοπεί στην προστασία του εδάφους και των υπόγειων υδάτων από τις διαρροές υπόγειων δεξαμενών το ταχύτερο δυνατό και δημιουργεί φορολογικό κίνητρο για τα πρατήρια καυσίμων τα οποία εφαρμόζουν νωρίτερα τα αυστηρότερα πρότυπα που ισχύουν από τις 31 Δεκεμβρίου 2004. Τα αυστηρότερα πρότυπα σχετικά με τον εξοπλισμό και την εκμετάλλευση των πρατηρίων καυσίμων περιέχονται στο υπουργικό διάταγμα για την πρόληψη της ρύπανσης του εδάφους και των υπόγειων υδάτων από τις εγκαταστάσεις πώλησης βενζίνης [3].

[3] Το υπό εξέταση διάταγμα κοινοποιήθηκε από το δανικό Υπουργείο Περιβάλλοντος και Ενέργειας σύμφωνα με την οδηγία 98/34/ΕΚ του Ευρωπαϊκού Κοινοβουλίου και του Συμβουλίου της 22ας Ιουνίου 1998 για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών (ΕΕ L 204 της 21.7.1998, σ.37), οδηγία όπως τροποποιήθηκε τελευταία με την οδηγία 98/48/ΕΚ (ΕΕ L 217 της 5.8.1998, σ. 18).

Το προβλεπόμενο φορολογικό κίνητρο πρέπει να ενθαρρύνει τα πρατήρια καυσίμων να επισπεύσουν τις επενδύσεις προκειμένου να μειωθούν οι εκπομπές ρύπων. Λαμβάνει τη μορφή ενός διαφοροποιημένου συντελεστή ειδικού φόρου κατανάλωσης. Ο ειδικός φόρος κατανάλωσης επί της βενζίνης που διανέμεται στα πρατήρια καυσίμων που τηρούν τα αυστηρότερα πρότυπα μειώνεται επομένως κατά 0,03 DKK ανά λίτρο σε σχέση με τον ειδικό φόρο κατανάλωσης επί της βενζίνης που δεν διανέμεται από αυτά τα πρατήρια καυσίμων.

>ΘΕΣΗ ΠIΝΑΚΑ>

Οι δανικές αρχές διευκρινίζουν ότι οι ελάχιστοι συντελεστές που προβλέπονται στην οδηγία 92/82/ΕΟΚ [4] τηρούνται.

[4] ΕΕ L 316 της 31.10.1992, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Η ημερομηνία έναρξης ισχύος του νόμου θα καθορισθεί μόλις ληφθεί η έγκριση της Επιτροπής και του Συμβουλίου. Ο διαφοροποιημένος συντελεστής ειδικού φόρου κατανάλωσης θα εφαρμοσθεί μέχρι την 31η Δεκεμβρίου 2004, ημερομηνία κατά την οποία θα καταστούν υποχρεωτικά τα αυστηρότερα πρότυπα εξοπλισμού και εκμετάλλευσης των πρατηρίων καυσίμων που θέσπισαν το Υπουργείο Περιβάλλοντος και Ενέργειας.

Η απώλεια εσόδων που προκύπτει από το καθεστώς για το δανικό κράτος ανέρχεται συνολικά περίπου σε 190 εκατ. DKK.

Οι δανικές αρχές εκτιμούν ότι το προβλεπόμενο καθεστώς δεν θα στρεβλώσει τον ανταγωνισμό με αλλοδαπά πρατήρια καυσίμων, δεδομένου ότι η βενζίνη που καταναλώνεται στη Δανία αγοράζεται κατά το μεγαλύτερο μέρος στο δανικό έδαφος, δηλαδή στη χώρα κατανάλωσης. Τέλος, το καθεστώς είναι γενικά προαιρετικό και ανοικτό σε όλα τα πρατήρια καυσίμων της Δανίας. Οι δανικές αρχές κοινοποίησαν το καθεστώς αυτό στην Επιτροπή σύμφωνα με τους κανόνες σχετικά με τις κρατικές ενισχύσεις.

2. ΑΞΙΟΛΟΓΗΣΗ ΑΠΌ ΤΗΝ ΕΠΙΤΡΟΠΉ

Σύμφωνα με το άρθρο 8, παράγραφος 4, της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

Με επιστολή της 16ης Φεβρουαρίου 2001, η Δανία, σύμφωνα με το άρθρο 8, παράγραφος 4, της οδηγίας 92/81/ΕΟΚ, υπέβαλε αίτηση εξουσιοδότησης για την εφαρμογή διαφοροποιημένου συντελεστή ειδικού φόρου κατανάλωσης επί της βενζίνης που διανέμεται από τα πρατήρια καυσίμων τα οποία τηρούν τα αυστηρότερα πρότυπα εξοπλισμού και εκμετάλλευσης.

Σύμφωνα με την προαναφερόμενη οδηγία, τα άλλα κράτη μέλη ενημερώθηκαν σχετικά με την αίτηση αυτή.

Ο ειδικός φόρος κατανάλωσης επί της βενζίνης που διανέμεται στα πρατήρια καυσίμων τα οποία εφαρμόζουν νωρίτερα τα αυστηρότερα πρότυπα που καθίστανται υποχρεωτικά από την 1η Ιανουαρίου 2005 μειώνεται κατά 0,03 DKK (0,004 EUR [5]) ανά λίτρο. Σύμφωνα με τα στοιχεία που προσκόμισαν οι δανικές αρχές τηρούνται οι ελάχιστοι κοινοτικοί συντελεστές που προβλέπονται στα άρθρα 3 και 4 της οδηγίας 92/82/ΕΟΚ, όπως καταδεικνύεται στον ακόλουθο πίνακα:

[5] Σύμφωνα με την ενδεικτική μέση ισοτιμία του Φεβρουαρίου 2001.

>ΘΕΣΗ ΠIΝΑΚΑ>

Η Επιτροπή εξέτασε επίσης το μέτρο που κοινοποίησαν οι δανικές αρχές υπό το πρίσμα των άρθρων 87 και 88 της συνθήκης ΕΚ. Η Επιτροπή κατέληξε στο συμπέρασμα ότι οι υπό εξέταση ενισχύσεις συμβιβάζονται με την κοινή αγορά [6].

[6] XXX Διευκρίνιση των αναφορών του φακέλου και της ημερομηνίας απόφασης όταν η απόφαση αυτή ληφθεί επισήμως XXX.

Τέλος, η Επιτροπή θεωρεί ότι η μείωση των εκπομπών MTBE συμφωνεί με την πολιτική της Κοινότητας στον τομέα της προστασίας του περιβάλλοντος και ιδίως της προστασίας των υδροφόρων πόρων. Ωστόσο, η πρόταση απόφασης της Επιτροπής δεν προδικάζει οποιοδήποτε μελλοντικό συμπέρασμα της αξιολόγησης των κινδύνων που συνδέονται με την ουσία ΜTBE, που πραγματοποιήθηκε στο πλαίσιο του κανονισμού (ΕΟΚ) 793/93 του Συμβουλίου της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες [7].

[7] ΕΕ L 84 της 5.4.1993, σ. 1.

3. ΑΠΟΦΑΣΗ

Σύμφωνα με το άρθρο 8, παράγραφος 4 της οδηγίας 92/81/ΕΟΚ, η Επιτροπή προτείνει στο Συμβούλιο να αποφασίσει ότι η Δανία εξουσιοδοτείται να εφαρμόσει μείωση του ειδικού φόρου κατανάλωσης ανώτατου ποσού 0,03 DKK ανά λίτρο επί της βενζίνης που διανέμεται από τα πρατήρια καυσίμων τα οποία τηρούν τα αυστηρότερα πρότυπα εξοπλισμού και εκμετάλλευσης μέχρι την 31η Δεκεμβρίου 2004.

Οι εν λόγω μειώσεις των ειδικών φόρων κατανάλωσης πρέπει να τηρούν τις υποχρεώσεις που προβλέπει η οδηγία 92/82/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, και ιδίως τους ελάχιστους συντελεστές που ορίζονται στα άρθρα 3 και 4 της εν λόγω οδηγίας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Δανία να εφαρμόσει διαφοροποιημένο συντελεστή ειδικού φόρου κατανάλωσης επί της βενζίνης που διανέμεται από πρατήρια καυσίμων τα οποία τηρούν ορισμένα πρότυπα εξοπλισμού και εκμετάλλευσης, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [8], και ιδίως το άρθρο 8, παράγραφος 4,

[8] ΕΕ L 316 της 31.10.1992, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 8, παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις για λόγους ειδικής πολιτικής.

(2) Η Δανία ζήτησε την εξουσιοδότηση να εφαρμόσει μείωση του ειδικού φόρου κατανάλωσης ανώτατου ποσού 0,03 DKK ανά λίτρο επί της βενζίνης που διανέμεται από τα πρατήρια καυσίμων τα οποία τηρούν τα αυστηρότερα πρότυπα εξοπλισμού και εκμετάλλευσης μέχρι την 31η Δεκεμβρίου 2004.

(3) Τα πρότυπα αυτά, τα οποία είναι υποχρεωτικά από την 1η Ιανουαρίου 2005, αποσκοπούν στην επίσπευση της υλοποίησης επενδύσεων για την προστασία του εδάφους και των υπόγειων υδάτων από τις διαρροές μεθυλο-τεταρτογενούς- βουτυλοαιθέρα (ΜΤΒΕ) των υπόγειων δεξαμενών.

(4) Τα άλλα κράτη μέλη ενημερώθηκαν για την αίτηση των δανικών αρχών.

(5) Η προβλεπόμενη μείωση του ειδικού φόρου κατανάλωσης συνιστά φορολογικό κίνητρο σύμφωνο με τον επιδιωκόμενο στόχο.

(6) Η Επιτροπή ενέκρινε απόφαση σύμφωνα με την οποία κατοχυρώνεται η συμβατότητα των κρατικών ενισχύσεων με το κοινοτικό δίκαιο υπό μορφή μείωσης του ειδικού φόρου κατανάλωσης [9].

[9] XXX Διευκρίνιση των αναφορών του φακέλου και της ημερομηνίας απόφασης όταν η απόφαση αυτή ληφθεί επισήμως XXX.

(7) Μολονότι σε περίπτωση διείσδυσης της MTBE στα υπόγεια ύδατα δεν υφίσταται πραγματικό πρόβλημα υγείας, δεδομένου ότι η ουσία αυτή δημιουργεί προβλήματα υγείας μόνο σε υψηλές συγκεντρώσεις, ωστόσο ακόμη και οι ελάχιστες ποσότητες MTBE στα υπόγεια ύδατα προσδίδουν στο νερό μια δυσάρεστη οσμή και γεύση, και το νερό που περιέχει αμελητέες ποσότητες MTBE καθίσταται μη πόσιμο. Η παρέκκλιση που ζητήθηκε περιέχει επομένως έναν περιβαλλοντικό στόχο: το πλεονέκτημα του εν λόγω μέτρου για την προστασία των υδροφόρων πόρων είναι γνωστό.

(8) Η παρούσα απόφαση δεν προδικάζει μελλοντικά συμπεράσματα της αξιολόγησης των κινδύνων που συνδέονται με την ΜΤΒE, η οποία πραγματοποιήθηκε στο πλαίσιο του κανονισμού (ΕΟΚ) 793/93 του Συμβουλίου της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες [10].

[10] ΕΕ L 84 της 5.4.1993, σ. 1.

(9) Το μέτρο που προβλέπεται από τη Δανία τηρεί τους ελάχιστους συντελεστές ειδικού φόρου κατανάλωσης που ορίζονται στα άρθρα 3 και 4 της οδηγίας 92/82/ΕΟΚ [11].

[11] ΕΕ L 316 της 31.10.1992, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

(10) Το Συμβούλιο δύναται να επανεξετάσει την παρούσα απόφαση, βάσει πρότασης της Επιτροπής, πριν από την 31η Δεκεμβρίου 2004, ημερομηνία λήξης της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8, παράγραφος 4 της οδηγίας 92/81/ΕΟΚ του Συμβουλίου, η Δανία εξουσιοδοτείται να εφαρμόσει μείωση ειδικού φόρου κατανάλωσης ανώτατου ποσού 0,03 DKK ανά λίτρο επί της βενζίνης που διανέμεται από τα πρατήρια καυσίμων τα οποία τηρούν τα αυστηρότερα πρότυπα εξοπλισμού και εκμετάλλευσης που αποσκοπούν να μειώσουν τις διαρροές μεθυλο-τεταρτογενούς-βουτυλοαιθέρα (ΜΤΒΕ) στα υπόγεια ύδατα.

Άρθρο 2

Oι εν λόγω μειώσεις των ειδικών φόρων κατανάλωσης πρέπει να τηρούν τις υποχρεώσεις που προβλέπει η οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των ειδικών φόρων κατανάλωσης που επιβάλλονται στα πετρελαιοειδή, και ιδίως τους ελάχιστους συντελεστές που ορίζονται στα άρθρα 3 και 4 της εν λόγω οδηγίας.

´Αρθρο 3

Με την επιφύλαξη προηγούμενης εξέτασης από το Συμβούλιο, βάσει πρότασης της Επιτροπής, η παρούσα απόφαση εκπνέει την 31η Δεκεμβρίου 2004.

Άρθρο 4

Η παρούσα απόφαση απευθύνεται στο Βασίλειο της Δανίας.

Βρυξέλλες,

Για το Συμβούλιο

Ο Πρόεδρος